Tuttavat kertoivat kuulusteluissa, että iskusta syytetty Abderrahman Bouanane käytti marihuanaa säännöllisesti.

Marihuanan käyttö on ollut yleistä Turun puukkoiskusta syytetyn miehen tuttavapiirissä. MOSTPHOTOS

Turun puukkoiskun esitutkinnassa poliisi kuulusteli useita terrorismirikoksista syytetyn Abderrahman Bouananen tuttavia, joiden kertomuksista paljastuu muun muassa, että Bouanane poltti säännöllisesti marihuanaa.

Esitutkintapöytäkirjojen perusteella on pääteltävissä, että marihuanan käyttö miehen tuttavapiirissä on ollut yleistä, ja että huumeita on säilytetty ja kaupiteltu myös Pansion vastaanottokeskuksen tiloissa.

Asiasta uutisoi ensimmäisenä Turun Sanomat.

Pansion vastaanottokeskuksessa asuneen marokkolaismiehen mukaan Bouanane ei ikinä juonut alkoholia, mutta käytti kyllä kannabisvalmistetta säännöllisesti.

- Hän käytti marihuanaa ja sitä hän on käyttänyt koko sen ajan kun olen hänet tuntenut, mies kertoo poliisikuulustelussa.

Nyrkin kokoinen määrä

Miehen kertomuksen perusteella vaikuttaa siltä, että iskupäivänä 18. elokuuta hänen aikansa kului lähinnä huumeiden parissa.

Hän kertoo muun muassa myyneensä tapahtumapäivän aamuna irakilaistuttavalleen pienen määrän marihuanaa seitsemän euron hintaan.

Tämän jälkeen hän tapasi vastaanottokeskuksen lähellä toisen tuttavan, joka halusi punnita myyntipakkauksiin marihuanaa, jota marokkolaismiehellä oli säilytyksessä, oletettavasti vastaanottokeskuksessa.

- Hän oli aikaisemmin antanut minulle noin nyrkin kokoisen määrän marihuanaa ja tämän hän oli ostanut mustalta afrikkalaiselta henkilöltä. Tämä aine oli minun luonani säilytyksessä, kun ostajia asui Pernon alueella, mies kertoo.

Myöhemmin samana iltapäivänä mies kertoo saaneensa soiton mieheltä, joka oli joko suomalainen tai venäläinen. Miehet tapasivat läheisen elintarvikemyymälän liepeillä.

- Annoin hänelle pienen määrän marihuanaa ja hän antoi joko 20 tai 30 euroa, marokkolainen muistelee.

Ei tutkinnassa

Turun Sanomat kertoo, että Keskusrikospoliisi jätti kuulusteluissa esiin tulleet huumerikokset tutkimatta, koska tutkinnassa keskityttiin puukotuksiin. On epäselvää, onko Lounais-Suomen poliisilaitoskaan aloittanut jutussa esitutkintaa.

Turun Sanomien haastattelema Pansion vastaanottokeskuksen johtaja Heimo Nurmi sanoo huumeidenkäyttöä silloin tällöin tulevan keskuksen tiloissa vastaan. Tapausten tullessa ilmi niihin puututaan, sillä päihteiden tuonti vastaanottokeskukseen on kielletty.